**Prilog 1.: Popis mjera i okvirni vremenski raspored**

1. **Mjere za potporu zelenom, digitalnim, uključivom i otpornom gospodarskom oporavku na temelju poboljšanog pristupa financiranju za poduzeća**

|  |  |
| --- | --- |
| **Mjera 1.: Povećanje vidljivosti poduzeća prekograničnim ulagateljima***Komisija će u trećem tromjesečju 2021. donijeti zakonodavni prijedlog o uspostavi jedinstvene europske pristupne točke. Tom platformom omogućit će se neometan pristup svim relevantnim informacijama na razini EU-a (uključujući financijske informacije i informacije povezane s održivosti) koje poduzeća, uključujući financijska društva, javno objavljuju.* | ***Treće tromjesečje 2021.*** |
| Informacije koje je potrebno uključiti trebale bi odražavati potrebe ulagatelja i interese šireg kruga korisnika, među ostalim financijskih posrednika i civilnog društva. Stoga bi ta platforma trebala poboljšati dostupnost i pristupačnost podataka povezanih s održivosti, povećati opseg ulaganja u održive djelatnosti i doprinijeti ostvarenju ciljeva europskog zelenog plana[[1]](#footnote-2).Platforma će se temeljiti na pilot-projektu europskog portala za financijsku transparentnost[[2]](#footnote-3) (EFTG) i nadopunjavat će sustav za povezivanje poslovnih registara[[3]](#footnote-4) (BRIS), ali neće mijenjati njegove funkcije. Zakonodavnim prijedlogom pojednostavnjuju se propisi EU-a[[4]](#footnote-5) o javnoj objavi poslovnih podataka poduzeća. Platforma će se u najvećoj mogućoj mjeri temeljiti na postojećoj IT infrastrukturi na razini EU-a i na nacionalnoj razini (baze podataka, registri) kako bi se izbjeglo dodatno opterećenje poduzeća u pogledu izvješćivanja. Sve će se informacije pružati u usporedivim digitalnim formatima. Još nije odlučeno o pojedinostima u vezi s opsegom informacija, upravljanjem i poslovnim modelom platforme. |
| **Mjera 2.: Potpora pristupu javnim tržištima** *Kako bi se promicao i diversificirao pristup malih i inovativnih poduzeća financiranju, Komisija će do četvrtog tromjesečja 2021. procijeniti mogućnost dodatnog pojednostavnjenja propisa o uvrštavanju na javna tržišta (rastuća tržišta MSP-ova i uređena tržišta).* | **Četvrto tromjesečje 2021.** |
| Procjena će se posebno usredotočiti na: i. primjerenost i dosljednost definicije MSP-ova u cjelokupnom zakonodavstvu EU-a o financijama, ii. moguće pojednostavnjenje sustava za sprječavanje zlouporabe tržišta i iii. prednosti uvođenja prijelaznih odredbi za izdavatelje koji prvi put izdaju vrijednosne papire na uređenim tržištima i rastućim tržištima MSP-ova. |
| **Mjera 3.: Potpora instrumentima za dugoročna ulaganja***Komisija će do trećeg tromjesečja 2021. donijeti prijedlog revizije Uredbe o europskim fondovima za dugoročna ulaganja[[5]](#footnote-6) na temelju rezultata javnog savjetovanja pokrenutog 2020. i procjene učinka.* | **Treće tromjesečje 2021.** |
| Preispitivanjem će se, među ostalim, razmotriti: i. politika otkupa i trajanje ELTIF-a; ii. u kojoj se mjeri ELTIF-i stavljaju na tržište u EU-u; iii. primjerenost ograničenja ulaganja za male ulagatelje i; iv. u kojoj je mjeri potrebno ažurirati popis prihvatljive imovine i ulaganja te pravila o diversifikaciji, sastav portfelja i ograničenja u vezi s posuđivanjem novčanih sredstava. |
| **Mjera 4.: Poticanje institucionalnih ulagatelja da povećaju dugoročno financiranje i financiranje vlasničkim kapitalom**1. *U okviru preispitivanja Direktive Solventnost II[[6]](#footnote-7) Komisija će do trećeg tromjesečja 2021. procijeniti je li potrebno izmijeniti pravni okvir radi dodatnog promicanja dugoročnih ulaganja osiguravajućih društava, a da se pritom ne ugrozi financijska stabilnost i zaštita ugovaratelja osiguranja.*
 | **Treće tromjesečje 2021.** |
| U okviru preispitivanja Direktive Solventnost II posebno će se ocijeniti primjerenost kriterija prihvatljivosti za kategoriju imovine dugoročnih vlasničkih instrumenata, izračun dodatka za rizik i vrednovanje obveza osiguravatelja kako bi se izbjeglo nepotrebno procikličko ponašanje i bolje odrazila dugoročna priroda osiguravateljskog poslovanja. |
| 1. *Komisija će u radu na provedbi Basela III pri reviziji Uredbe o kapitalnim zahtjevima[[7]](#footnote-8) i Direktive o kapitalnim zahtjevima[[8]](#footnote-9) (predviđeno donošenje do prvog tromjesečja 2021.) primijeniti fleksibilnost ugrađenu u Basel III kako bi osigurala odgovarajući bonitetni tretman dugoročnih vlasničkih ulaganja banaka u MSP-ove.*
 | **Prvo tromjesečje 2021.** |
| Revizijom CRR-a/CRD-a nastoji se izbjeći da provedba Basela III ima negativne posljedice na dugoročna ulaganja banaka u vlasnički kapital MSP-ova, kao i na aktivnosti banaka i investicijskih društava u održavanju tržišta. |
| **Mjera 5.: Usmjeravanje MSP-ova na alternativne pružatelje financiranja***Kako bi se MSP-ovima olakšao pristup financiranju, Komisija će do četvrtog tromjesečja 2021. analizirati prednosti i izvedivost uspostave sustava upućivanja u kojem bi banke imale obvezu da MSP-ove kojima su odbili zahtjev za kreditiranje upute na pružatelje alternativnog financiranja.*  | **Četvrto tromjesečje 2021.** |
| U procjeni izvedivosti analizirat će se učinkovitost postojećih sustava upućivanja kojima se banke koriste. Komisija će istražiti i prednosti recipročnog zahtjeva da alternativne platforme za financiranje upućuju MSP-ove kojima su odbili zahtjev na banke te potrebu da se područje primjene sustava upućivanja proširi na pružatelje financiranja vlasničkim kapitalom, platforme za pronalaženje poslovnih partnera i specijalizirane savjetodavne centre. |
| **Mjera 6.: Pomoć bankama da povećaju kreditiranje realnog gospodarstva***Kako bi se tržište sekuritizacije u EU-u povećalo, Komisija će do četvrtog tromjesečja 2021. provesti sveobuhvatnu reviziju sekuritizacijskog okvira EU-a[[9]](#footnote-10) za jednostavnu transparentnu i standardiziranu (STS) i ne-standardiziranu sekuritizaciju[[10]](#footnote-11)*. | **Četvrto tromjesečje 2021.** |
| Cilj je preispitivanja jačanje uloge sekuritizacije kao instrumenta koji bankama može pomoći da osiguraju održivo i stabilno financiranje realnog gospodarstva u okruženju nakon pandemije bolesti COVID-19, s posebnim naglaskom na MSP-ove i zelenu tranziciju. Posebna pozornost posvetit će se kapacitetu postojećeg okvira da na odgovarajući način prikazuje stvarnu rizičnost sekuritizacijskih instrumenata za standardiziranu (STS) i ne-standardiziranu sekuritizaciju, uključujući prikladnost zahtjeva za objavljivanje, postupak priznavanja prijenosa značajnog rizika i bonitetni tretman gotovinske i sintetske sekuritizacije, uz očuvanje financijske stabilnosti EU-a. |
| 1. **Učiniti EU još sigurnijim mjestom za dugoročnu osobnu štednju i ulaganja**
 |
| **Mjera 7.: Osnaživanje građana s pomoću financijske pismenosti**1. *Kako bi promicala zajedničko razumijevanje financijskih kompetencija među javnim i privatnim tijelima te pružila osnovu za razvoj financijskih kompetencija u različitim primjenama i okruženjima, Komisija će, na temelju relevantnih postojećih okvira, do drugog tromjesečja 2021. provesti procjenu izvedivosti izrade posebnog okvira EU-a za financijske kompetencije.*
 | **Drugo tromjesečje 2021.** |
| Ovom se mjerom nastoji osigurati zajednička konceptualna osnova kojom bi se javna tijela EU-a i privatna tijela koristila za izradu politika i aplikacija za učenje te materijala za jačanje financijskih kompetencija pojedinaca. Temeljit će se na relevantnim postojećim okvirima i poštovat će načelo supsidijarnosti. |
| 1. *Komisija će procijeniti je li primjereno proširiti načelo iz članka 6. Direktive o hipotekarnim kreditima[[11]](#footnote-12) na relevantno sektorsko zakonodavstvo (Direktiva o tržištima financijskih instrumenata[[12]](#footnote-13) (MiFID), Direktiva o distribuciji osiguranja[[13]](#footnote-14) (IDD), Uredba o paneuropskom osobnom mirovinskom proizvodu[[14]](#footnote-15) (PEPP), Direktiva o subjektima za zajednička ulaganja u prenosive vrijednosne papire[[15]](#footnote-16) (UCITS), Uredba o upakiranim investicijskim proizvodima za male ulagatelje i investicijskim osigurateljnim proizvodima[[16]](#footnote-17) (PRIIP-ovi). Komisija će nakon toga (u slučaju pozitivne procjene učinka) dostaviti prijedlog horizontalnog zakonodavstva za više područja kojim se od država članica zahtijeva promicanje mjera potpore formalnom, neformalnom i/ili informalnom učenju radi financijskog obrazovanja potrošača, posebno u vezi s odgovornim ulaganjem.*
 | **Prvo tromjesečje 2022.** |
| Ova se mjera temelji na pravnom presedanu iz Direktive o hipotekarnim kreditima i njome bi se države članice obvezale da promiču mjere učenja za potporu financijskom obrazovanju potrošača u pogledu odgovornog ulaganja iz drugih sektorskih zakonodavnih akata (MiFID II, IDD, PEPP, UCITS, PRIIP) ako bude potkrijepljeno pozitivnom procjenom učinka i uz potpuno poštovanje načela supsidijarnosti.  |
| **Mjera 8.: Izgradnja povjerenja malih ulagatelja u tržišta kapitala**1. *Komisija će ocijeniti primjenjiva pravila u području poticaja i objavljivanja i, prema potrebi, predložiti izmjenu postojećeg pravnog okvira kako bi osigurala da mali ulagatelji dobiju objektivan i primjeren savjet te jasne i usporedive informacije o proizvodu.*
 | **Prvo tromjesečje 2022.** |
| Kad je riječ o distribuciji, u procjeni će se, među ostalim, razmotriti moguće mjere za: i. usklađivanje standarda zaštite ulagatelja iz Direktive o distribuciji osiguranja s onima koji se primjenjuju na temelju MiFID-a II; ii. utvrđivanje zahtjeva distributerima da obavještavaju klijente o postojanju proizvoda trećih strana; iii. poboljšanje transparentnosti poticaja za klijente; i iv. uvođenje posebnih zahtjeva u pogledu izvješćivanja za distributere proizvoda namijenjenih malim ulagateljima kako bi se omogućila nadzorna kontrola. Kad je riječ o objavljivanju, posebna pozornost posvetit će se većem sudjelovanju potrošača, digitalnoj dostavi i interakciji s ključnim informacijama koje omogućuju usporedbe, interakciju i prilagodbu. Tom bi se mjerom trebalo poboljšati objavljivanje informacija povezanih s održivosti, što bi ubrzalo prihvaćanje održivih proizvoda od strane malih ulagatelja. Komisija će dovršiti procjenu do prvog tromjesečja 2022. Komisija će zatim predložiti potrebne zakonodavne izmjene kako bi se razriješili mogući sukobi interesa koji proizlaze iz plaćanja poticaja distributerima, kao i slabosti postojećeg okvira za objavljivanje, a posebno radi bolje usklađenosti IDD-a, MiFID-a II i PRIIP-a. U slučajevima kada to bude potkrijepljeno pozitivnom procjenom učinka, te će se izmjene uključiti u IDD, MiFID II i PRIIP. |
| 1. *Komisija će predstaviti zakonodavni prijedlog za izmjenu MiFID-a II do četvrtog tromjesečja 2021./prvog tromjesečja 2022. kako bi se smanjilo administrativno opterećenje i zahtjevi u pogledu pružanja informacija za podskup malih ulagatelja, a pritom će se preispitati postojeće kategorizacije malih ulagatelja u odnosu na profesionalne ulagatelje ili uvođenje nove kategorije kvalificiranih ulagatelja.*
 | **Četvrto tromjesečje 2021. / prvo tromjesečje 2022.** |
| Ovom se mjerom nastoji poboljšati kategorizacija ulagatelja u okviru MiFID-a II kako bi se smanjilo administrativno opterećenje za poduzeća i ublažili nepotrebni zaštitni mehanizmi i zahtjevi u pogledu pružanja informacija za podskupinu ulagatelja koji su trenutačno kategorizirani kao mali ulagatelji iako dobro poznaju financijska tržišta i proizvode. Za to će se provesti procjena učinka. |
| 1. *U slučaju pozitivne procjene učinka koja će se u okviru preispitivanja IDD-a provesti do prvog tromjesečja 2023., odnosno do četvrtog tromjesečja 2021. kad je riječ o preispitivanju MiFID-a II, Komisija će uvesti zahtjev da savjetnici moraju steći certifikat kojim se potvrđuje dovoljna razina znanja i kvalifikacija za obavljanje te profesije te da se kontinuirano obrazuju na odgovarajućoj razini. Svrha je tog prijedloga održati zadovoljavajuću razinu osposobljenosti savjetnika.*

*Osim toga, Komisija će do prvog tromjesečja 2022. procijeniti izvedivost uvođenja oznake na razini EU-a za financijske savjetnike, koja može poslužiti za ispunjavanje obveze stjecanja certifikata.* | **Prvo tromjesečje 2023.****Četvrto tromjesečje 2021.****Prvo tromjesečje 2022.** |
| Tim će se mjerama osigurati jednaki uvjeti za savjetnike i dodatno poboljšati kvaliteta financijskog savjetovanja u EU-u, među ostalim u pogledu održivosti. |
| **Mjera 9.: Potpora mirovinskim prihodima**1. *Kako bi se poboljšalo praćenje primjerenosti mirovina u državama članicama, Komisija će nastojati utvrditi relevantne podatke i metodologiju za izradu pregleda mirovina s pokazateljima.*
2. *Radi lakšeg pristupa individualiziranim mirovinskim informacijama i bolje informiranosti građana o njihovim budućim mirovinskim prihodima, Komisija će nastojati razviti najbolje prakse za uspostavu nacionalnih sustava praćenja.*
 | **Četvrto tromjesečje 2021.****Četvrto tromjesečje 2021.** |
| Komisija će do četvrtog tromjesečja 2020. zatražiti savjet od Europskog nadzornog tijela za osiguranje i strukovno mirovinsko osiguranje (EIOPA) kako bi i. utvrdila koje bi podatke pružatelji strukovnih mirovina trebali pružati da bi se omogućila izrada pregleda mirovina s pokazateljima i ii. dobila njezino mišljenje o razvoju najboljih praksi za uspostavu nacionalnih sustava praćenja. Rok za tehnički savjet EIOPA-e je četvrto tromjesečje 2021. |
| 1. *Komisija će pokrenuti studiju za analizu praksi samouključivanja i analizirati druge prakse za poticanje sudjelovanja u programima strukovnog mirovinskog osiguranja s ciljem razvoja najboljih praksi za takve sustave u državama članicama.*
 | **Treće tromjesečje 2020.** |
| U trećem tromjesečju 2020. Komisija će naručiti vanjsku studiju za analizu postojećih praksi samouključivanja u sustave strukovnog mirovinskog osiguranja u cilju razvoja najboljih praksi na razini EU-a. Samouključivanje je mehanizam kojim štediše automatski ulaze u sustav mirovinske štednje, osim ako to izričito odbiju. |

1. **Integracija nacionalnih tržišta kapitala u istinski jedinstveno tržište**

|  |  |
| --- | --- |
| **Mjera 10.: Smanjenje poreznog opterećenja za prekogranična ulaganja***Kako bi se smanjili troškovi povezani s oporezivanjem prekograničnih ulagatelja i spriječile porezne prijevare, Komisija će do četvrtog tromjesečja 2022., ovisno o pozitivnoj procjeni učinka i uz blisko savjetovanje s državama članicama, predložiti zakonodavnu inicijativu i istražiti dodatne načine za uvođenje zajedničkog, standardiziranog sustava EU-a za oslobađanje od poreza po odbitku na izvoru.*  | **Četvrto tromjesečje 2022.** |
| Komisija će uzeti u obzir projekt OECD-a za ugovorna oslobođenja i poboljšanje usklađenosti[[17]](#footnote-18) (TRACE) i druge inicijative EU-a, kao što je Kodeks o postupanju u pogledu poreza po odbitku. [[18]](#footnote-19) |
| **Mjera 11.: Veća predvidljivost ishoda prekograničnih ulaganja kad je riječ o postupcima u slučaju nesolventnosti**1. *Kako bi se povećala predvidljivost ishoda postupaka u slučaju nesolventnosti, Komisija će do sredine 2022. pokrenuti zakonodavnu ili nezakonodavnu inicijativu za minimalno usklađivanje ili veću konvergenciju u ciljanim područjima nesolventnosti izvan bankarskog sektora.*
 | **Drugo tromjesečje 2022.** |
| Inicijativa za donošenje zakonodavnog ili nezakonodavnog instrumenta mogla bi uključivati definiciju uvjeta za pokretanje postupka u slučaju nesolventnosti, rangiranje tražbina (uravnoteživanje interesa raznih vrsta vjerovnika, uključujući osigurane/neosigurane vjerovnike u slučaju nesolventnosti) i dodatne bitne elemente, kao što su tužbe radi pobijanja dužnikovih radnji ili praćenje imovine. U obzir će se uzeti rezultati javnog savjetovanja, savjeti skupine stručnjaka i rasprave s državama članicama. Potkrijepit će se i procjenom učinka. |
| 1. *Komisija i EBA će u svrhu redovite procjene djelotvornosti nacionalnih sustava za naplatu kredita analizirati mogućnost pravnih izmjena okvira za izvješćivanje do prvog tromjesečja 2021. To bi moglo rezultirati pravnim izmjenama u četvrtom tromjesečju 2022.*
 | **Prvo tromjesečje 2021.****Četvrto tromjesečje 2022.** |
| Na temelju iskustva iz komparativne analize nacionalnih okvira za naplatu kredita[[19]](#footnote-20) (uključujući nesolventnost) provedene u okviru prvog akcijskog plana o uniji tržišta kapitala, Komisija i EBA analizirat će mogućnost pravnih izmjena okvira za izvješćivanje. Na taj bi način EBA mogla redovito izvješćivati Komisiju o učinkovitosti naplate kredita u državama članicama, bez nerazmjernog povećanja tereta izvješćivanja. Moguće zakonodavne izmjene predložile bi se prema potrebi u četvrtom tromjesečju 2022. |
| **Mjera 12.: Poticanje sudjelovanja dioničara***Kako bi se olakšalo sudjelovanje ulagatelja, posebno prekogranično, Komisija će procijeniti: i. mogućnost uvođenja usklađene definicije „dioničara” na razini EU-a i ii. mogu li se i na koji način dodatno pojasniti i uskladiti propisi kojima se uređuje interakcija između ulagatelja, posrednika i izdavatelja u pogledu ostvarivanja glasačkih prava i korporativne akcije. Komisija će ispitati i moguće nacionalne prepreke upotrebi novih digitalnih tehnologija u tom području.* | **Treće tromjesečje 2023.****Četvrto tromjesečje 2021.** |
| Ta će se procjena provesti u okviru Komisijine evaluacije provedbe Direktive o pravima dioničara 2[[20]](#footnote-21) (SRD 2), koja će biti objavljena do trećeg tromjesečja 2023. U ovoj fazi i nakon uzimanja u obzir tržišnih kretanja nakon što Direktiva SRD 2 i njezina provedbena uredba[[21]](#footnote-22) stupe na snagu u rujnu 2020., Komisija namjerava posebno istražiti sljedeće:* dodjelu i dokaze o pravima i datum evidentiranja,
* potvrdu prava i obvezu usklađivanja,
* redoslijed datuma i rokova,
* sve dodatne nacionalne zahtjeve (posebno zahtjeve u pogledu punomoći za ostvarivanje glasačkih prava) i
* komunikaciju između izdavatelja i središnjih depozitorija vrijednosnih papira (CSD-ova) u pogledu rasporeda, sadržaja i oblika.

Posebna pozornost posvetit će se pitanjima djelotvornosti i učinkovitosti, kao i aspektima pravne sigurnosti.Komisija će do četvrtog tromjesečja 2021. istražiti i postoje li nacionalne regulatorne prepreke za upotrebu novih digitalnih tehnologija kojima bi se povećala učinkovitost komunikacije između izdavatelja i dioničara, izdavateljima olakšalo utvrđivanje identiteta dioničara, a dioničarima sudjelovanje i glasovanje na glavnim skupštinama. |
| **Mjera 13.: Razvoj prekograničnih usluga namire** *Kako bi se poboljšalo prekogranično pružanje usluga namire u Uniji bez negativnog utjecaja na financijsku stabilnost,**Komisija će preispitati propise iz niza područja, među ostalim sljedeće: i. prekogranične usluge koje pružaju CSD-i na temelju putovnice središnjih depozitorija vrijednosnih papira i ii. postupke i uvjete pod kojima se CSD-ima izdaje odobrenje za imenovanje kreditnih institucija ili da sami pružaju pomoćne usluge bankovnog tipa.* | **Četvrto tromjesečje 2021.** |
| To će se postići ciljanom revizijom Uredbe o središnjim depozitorijima vrijednosnih papira[[22]](#footnote-23), koja će se provesti do četvrtog tromjesečja 2021. Takvo preispitivanje propisano je Uredbom i potkrijepit će se procjenom učinka.Komisija će prije donošenja zakonodavnog prijedloga (do četvrtog tromjesečja 2020.) Europskom parlamentu i Vijeću podnijeti izvješće o Uredbi. To će izvješće uključivati rezultate opsežnog savjetovanja sa svim dionicima, uključujući države članice i Europsko nadzorno tijelo za vrijednosne papire i tržišta kapitala (ESMA). |
| **Mjera 14.: Konsolidirani sustav objave***U svrhu stvaranja integriranog pregleda trgovanja u cijeloj Uniji i poboljšanja tržišnog natjecanja među mjestima trgovanja, Komisija će predložiti zakonodavne izmjene za potporu uspostavi učinkovitog i sveobuhvatnog konsolidiranog sustava objave podataka nakon trgovanja za vlasničke financijske instrumente i njima slične instrumente.* | **Četvrto tromjesečje 2021.** |
| Komisija će se pobrinuti da konsolidirani podaci budu sveobuhvatni i dostatne kvalitete kako bi sudionicima na tržištu pružili dodanu vrijednost, uzimajući pritom u obzir troškove uspostave i upotrebe*.* |
| **Mjera 15: Zaštita i olakšavanje ulaganja***Komisija će predložiti jačanje okvira za zaštitu i olakšavanje ulaganja u EU-u.*  | **Drugo tromjesečje 2021.** |
| To će se djelovanje temeljiti na tri stupa: 1. materijalnim propisima za osiguravanje dosljedne i predvidljive zaštite ulaganja unutar EU-a;
2. boljoj provedbi tih propisa, koja će se osigurati većom učinkovitošću mehanizama za rješavanje sporova na nacionalnoj razini i/ili razini EU-a, uz istodobno zajamčen pristup nacionalnim sudovima;
3. posebnim mjerama za olakšavanje ulaganja, na primjer objedinjavanjem informacija o pravima ulagatelja i mogućnostima ulaganja u jedinstvenoj pristupnoj točki (na primjer na portalu InvestEU[[23]](#footnote-24)) i promicanjem mehanizama za preventivno rješavanje problema među dionicima, kao i sporazumno rješavanje sporova.
 |
| **Mjera 16.: Nadzor***Komisija će pridonijeti radu na poboljšanju jedinstvenih pravila za tržišta kapitala procjenom potrebe za daljnjim usklađivanjem propisa EU-a i praćenjem napretka prema konvergenciji nadzora. U četvrtom tromjesečju 2021. razmotrit će postignute rezultate i eventualno predložiti mjere za bolju koordinaciju nadzora ili izravan nadzor europskih nadzornih tijela.**Komisija pažljivo ocjenjuje i posljedice slučaja Wirecard na regulaciju i nadzor tržišta kapitala EU-a te će brzo i odlučno djelovati kako bi se uklonili svi utvrđeni nedostaci u pravnom okviru EU-a.* | **Četvrto tromjesečje 2021.** |
| Komisija će uz potpuno poštovanje načela supsidijarnosti sustavno ocjenjivati potrebu daljnjeg usklađivanja propisa EU-a. Poboljšanim jedinstvenim pravilima i učinkovitim nadzorom osigurali bi se jednaki uvjeti za sudionike na tržištu i pridonijelo poštenom tržišnom natjecanju. Komisija će u predstojećim preispitivanjima sektorskog zakonodavstva razmotriti i djelotvornost konvergencijskih ovlasti europskih nadzornih tijela kako bi identificirala moguće nedostatke ili područja u kojima bi se širim ovlastima pridonijelo promicanju unije tržišta kapitala. Osim toga, razmotrit će i učinkovitost primjene konvergencijskih ovlasti u okviru postojećeg upravljanja. Naposljetku, Komisija će pažljivo pratiti je li postignut dovoljan napredak u pogledu konvergencije nadzora za jačanje unije tržišta kapitala. Ako postoje naznake da je nadzorni ustroj neprikladan za traženu razinu integracije tržišta, u budućim će se preispitivanjima razmotriti snažnija koordinacija nadzora ili izravni nadzor europskih nadzornih tijela, pri čemu je sljedeće preispitivanje predviđeno do kraja 2021.Komisija pažljivo ocjenjuje i posljedice slučaja Wirecard na regulaciju i nadzor tržišta kapitala EU-a i uzet će u obzir zaključke istražnih postupaka u tijeku. S obzirom na informacije koje su Komisiji dostupne u ovoj fazi, propast društva Wirecard otvara pitanja o učinkovitosti korporativnog upravljanja tim poduzećem, zakonske vanjske revizije i nadzora financijskih informacija.  |

1. Komunikacija Komisije Europskom parlamentu, Europskom Vijeću, Vijeću, Europskom gospodarskom i socijalnom odboru i Odboru regija „Europski zeleni plan”, COM(2019) 640 final. [↑](#footnote-ref-2)
2. <https://eftg.eu/> [↑](#footnote-ref-3)
3. https://e-justice.europa.eu/content\_business\_registers\_at\_european\_level-105-hr.do?init=true [↑](#footnote-ref-4)
4. Posebno Direktiva o transparentnosti (Direktiva 2004/109/EZ Europskog parlamenta i Vijeća od 15. prosinca 2004. o usklađivanju zahtjeva za transparentnošću u vezi s informacijama o izdavateljima čiji su vrijednosni papiri uvršteni za trgovanje na uređenom tržištu i o izmjeni Direktive 2001/34/EZ) i Direktiva o nefinancijskom izvješćivanju (Direktiva 2014/95/EU Europskog parlamenta i Vijeća od 22. listopada 2014. o izmjeni Direktive 2013/34/EU u pogledu objavljivanja nefinancijskih informacija i informacija o raznolikosti određenih velikih poduzeća i grupa). [↑](#footnote-ref-5)
5. Uredba (EU) 2015/760 Europskog parlamenta i Vijeća od 29. travnja 2015. o europskim fondovima za dugoročna ulaganja. [↑](#footnote-ref-6)
6. Direktiva 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II). [↑](#footnote-ref-7)
7. Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 Tekst značajan za EGP. [↑](#footnote-ref-8)
8. Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ. [↑](#footnote-ref-9)
9. Uredba (EU) 2017/2402 Europskog parlamenta i Vijeća od 12. prosinca 2017. o utvrđivanju općeg okvira za sekuritizaciju i o uspostavi specifičnog okvira za jednostavnu, transparentnu i standardiziranu sekuritizaciju te o izmjeni direktiva 2009/65/EZ, 2009/138/EZ i 2011/61/EU te uredaba (EZ) br. 1060/2009 i (EU) br. 648/2012. [↑](#footnote-ref-10)
10. Osim jačanja sekuritizacijskog tržišta, Komisija će nastaviti preispitivati mogućnost uvođenja instrumenta dvostruke zaštite pod nazivom europske osigurane obveznice. Kako je utvrđeno u Direktivi (EU) 2019/2162 Europskog parlamenta i Vijeća od 27. studenoga 2019. o izdavanju pokrivenih obveznica i javnom nadzoru pokrivenih obveznica, Komisija će podnijeti izvješće Europskom parlamentu i Vijeću do 8. srpnja 2024. [↑](#footnote-ref-11)
11. Direktiva 2014/17/ЕU Europskog parlamenta i Vijeća od 4. veljače 2014. o ugovorima o potrošačkim kreditima koji se odnose na stambene nekretnine i o izmjeni direktiva 2008/48/EZ i 2013/36/EU i Uredbe (EU) br. 1093/2010. [↑](#footnote-ref-12)
12. Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU. [↑](#footnote-ref-13)
13. Direktiva (EU) 2016/97 Europskog parlamenta i Vijeća od 20. siječnja 2016. o distribuciji osiguranja. [↑](#footnote-ref-14)
14. Uredba (EU) 2019/1238 Europskog parlamenta i Vijeća od 20. lipnja 2019. o paneuropskom osobnom mirovinskom proizvodu. [↑](#footnote-ref-15)
15. Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire. [↑](#footnote-ref-16)
16. Uredba (EU) br. 1286/2014 Europskog parlamenta i Vijeća od 26. studenoga 2014. o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode. [↑](#footnote-ref-17)
17. http://www.oecd.org/ctp/exchange-of-tax-information/treaty-relief-and-compliance-enhancement-trace.htm [↑](#footnote-ref-18)
18. https://ec.europa.eu/taxation\_customs/sites/taxation/files/code\_of\_conduct\_on\_witholding\_tax.pdf [↑](#footnote-ref-19)
19. https://ec.europa.eu/info/publications/191203-study-loan-enforcement-laws\_hr [↑](#footnote-ref-20)
20. Direktiva (EU) 2017/828 Europskog parlamenta i Vijeća od 17. svibnja 2017. o izmjeni Direktive 2007/36/EZ u pogledu poticanja dugoročnog sudjelovanja dioničara. [↑](#footnote-ref-21)
21. Provedbena uredba Komisije (EU) 2018/1212 od 3. rujna 2018. [↑](#footnote-ref-22)
22. Uredba (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012. [↑](#footnote-ref-23)
23. https://ec.europa.eu/eipp/desktop/hr/index.html [↑](#footnote-ref-24)